વડગામ તાલુકાના રૂપાલ ગામે તા.૨૭.૦૮.૨૦૧૩ના રોજ શીતળા સાતમનો મેળો તેમજ તા.૨૮.૦૮.૨૦૧૩ના રોજ વડગામ મુકામે જન્માષ્ટમી નો લોકમેળો યોજાઈ ગયો. સતત બે દિવસ રૂપાલ અને વડગામમાં યોજાયેલ મેળા થકી વડગામ પંથકમાં ધાર્મિક માહોલ સર્જાયો હતો. શીતળા સાતમ તેમજ કાનુડાના તહેવારને વધાવવા સાતમ-આઠમના તહેવારને ઉમંગથી ઉજવી લેવા રૂપાલ-વડગામના લોકમેળામાં વડગામ પંથકની ધાર્મિક અને રંગીલી પ્રજા ઉમટી પડી હતી. આ બનેં લોકમેળાએ જબરી જમાવટ કરી હતી. બપોર સુધીમાં સાતમ-આઠમના મેળામાં માનવ મહેરામણ છલકાઈ રહ્યો હતો. મેળાને લઈને પંથકમાં અનેક વખત ટ્રાફીક જામ થઈ ગયો હતો. તમામ સ્ટોલ ધારકોને તડાકો બોલી ગયો હતો. રૂપાલમાં આવેલું શીતળા માતાજીનું મંદિર કે જ્યાં દર વર્ષે શીતળા સાતમના રોજ વડગામ પંથકની પ્રજા શ્રધ્ધા સાથે આવનાર વર્ષ દરમિયાન રોગમુક્ત રહી શકાય તેવા આશયથી મા ના દર્શને આવે છે અને સાથે સાથે લોકમેળાનો આનંદ પણ માણે છે. વડગામ પંથકના લોકો દ્વારા છઠ્ઠના દિવસે સાંજે સાતમની વિધિ અને રસોઈ બનાવવાની તૈયારીઓ શરૂ કરી દેવામાં આવે છે. છઠ્ઠના દિવસે રાત્રે બધી રસોઈ પૂરી કર્યા બાદ ચૂલાને ઠારી-બંધ કરી તેના પર રૂના પૂમડા તથા ફૂલની માળા, કંકુ, ચંદન, ચોખા વગેરે દ્વારા તેનું પૂજન કરવામાં આવે છે. સાતમની સવારે સાંજે બનેલી વાનગીને એક થાળમાં લઈ ઠંડું દૂધ, જળ,ચંદન, ચોખા, કંકુ વગેરે સુગંધિત દ્રવ્યો દ્વારા શીતળા માતાના મંદિરે પૂજન કરવામાં આવે છે. પછી ફૂલહાર ચઢાવી પોતાની મનોકામના મનમાં વ્યક્ત કરી પૂજા કરવામાં આવે છે. આ પૂજન કરવાથી સંતાન પ્રાપ્તિ થાય છે, સંતાન હોય પણ જો તે રોગગ્રસ્ત રહેતું હોય તો તેને ફાયદો મળે છે. સૌભાગ્યવતી સ્ત્રીઓએ આ વ્રત જરૂર કરવું જોઈએ તેવી એક માન્યતા પણ છે.